มันนี่ทูเดย์
ธปท.ประมูลพันธบัตร 3 หมื่นล้าน
10 ก.ค. 2558

ธปท.ประมูลพันธบัตร 3 หมื่นล้าน
นางผ่องเพ็ญ เรืองวีรยุทธ รองผู้ว่าการด้านเสถียรภาพการเงิน ธนาคารแห่งประเทศไทย (ธปท.) ออกประกาศเพื่อกำหนดแผนการออกพันธบัตร ธปท. อายุไม่เกิน 15 วัน ในเดือน ก.ค. 2558 โดยออกพันธบัตรรุ่นพิเศษ พ.22/14/58 วงเงิน 3 หมื่นล้านบาท อายุ 14 วัน เปิดประมูลวันที่ 10 ก.ค. 2558 ซึ่งให้ชำระเงินในวันที่ 14 ก.ค. และครบกำหนดอายุในวันที่ 25 ก.ค.นี้
ทั้งนี้ การออกพันธบัตรของ ธปท. เป็นการดูแลสภาพคล่องในระบบสถาบันการเงินตามปกติ เพื่อให้สภาพคล่องอยู่ในระดับที่เหมาะสมกับระดับอัตราดอกเบี้ยนโยบายในปัจจุบันที่ 1.5%
ธนาคารแลนด์ฯ ขยายฐานเงินฝาก
นายไพรัช ตระหง่านเรือง ผู้ช่วยสายงานกิจการสาขา ธนาคารแลนด์ แอนด์ เฮ้าส์ เปิดเผยว่า ลูกค้าใหม่ที่เปิดบัญชีออมทรัพย์กับธนาคารพร้อมกับสมัครบัตรเอทีเอ็มและบริการเตือนผ่านเอสเอ็มเอส จะได้รับการยกเว้นค่าธรรมเนียมบัตรเอทีเอ็มแรกเข้าและรายปี (ปีแรก) และยกเว้นค่าธรรมเนียมบริการเตือนผ่านเอสเอ็มเอสเป็นเวลา 3 เดือนนับแต่วันสมัคร รวมทั้งเงินฝากในบัญชีออมทรัพย์จะได้ดอกเบี้ยสูงสุดถึง 2% ต่อปี สามารถกดเอทีเอ็มทุกตู้ ทุกธนาคารทั่วไทย ไม่จำกัดจำนวนครั้ง โดยไม่มีค่าธรรมเนียมด้วย เริ่มตั้งแต่วันนี้ถึงวันที่ 30 ก.ย. 2558